## Odluka o osnivanju Međuresorske radne skupine za suzbijanje terorizma

### NN 54/2005 (27.4.2005.), Odluka o osnivanju Međuresorske radne skupine za suzbijanje terorizma

# VLADA REPUBLIKE HRVATSKE

**1045**

Na temelju članka 23. stavka 3. i članka 30.
stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2000, 199/2003 i 30/2004), Vlada
Republike Hrvatske je na sjednici održanoj dana 21. travnja 2005. godine
donijela

## ODLUKU

### O OSNIVANJU MEĐURESORSKE RADNE SKUPINE ZA SUZBIJANJE TERORIZMA

I.

Osniva se Međuresorska
radna skupina za praćenje nacionalne provedbe odredaba rezolucija Vijeća
sigurnosti Ujedinjenih naroda: 1267 (1999) o mjerama protiv talibanskog režima,
1373 (2001) o suzbijanju terorizma i 1566 (2004) o prijetnji međunarodnom miru
uzrokovanom terorističkim napadima, te za provedbu odredaba ostalih relevantnih
međunarodnih dokumenata, odnosno inicijativa u sklopu Europske unije, NATO-a,
Vijeća Europe i OESS-a na polju borbe protiv terorizma (u daljnjem tekstu:
Radna skupina).

II.

Zadaće Radne skupine su:

– poticanje i koordiniranje aktivnosti nadležnih
državnih tijela glede provedbe mjera propisanih točkom I. ove Odluke, te izrada
izvješća u svakom izvještajnom razdoblju iz njihovog djelokruga o pojedinim
aktivnostima i mjerama poduzetim u provedbi istih, a u skladu sa smjernicama za
izradu izvješća Protuterorističkom odboru Vijeća sigurnosti Ujedinjenih naroda,
odnosno drugih međunarodnih institucija;

– razmatranje izvješća nadležnih državnih tijela
dostavljenih Rad­noj skupini kao podloga za izradu cjelovitih izvješća
Republike Hrvatske;

– osiguranje koordiniranog međuresorskog
djelovanja radi odgovora na upite Protuterorističkog odbora Vijeća sigurnosti
Ujedinjenih naroda, odnosno drugih međunarodnih institucija i zainteresiranih
država;

– predlaganje stajališta koje izaslanstva
Republike Hrvatske zastupaju na međunarodnim skupovima o terorizmu;

– izvješćivanje Vlade Republike Hrvatske o aktivnostima
poduzetim u provedbi obveza iz rezolucija Vijeća sigurnosti UN-a i
međunarodnopravnih dokumenata, radu Radne skupine i podnesenim izvješćima
Protuterorističkom odboru Vijeća sigurnosti Ujedinjenih naroda, odnosno drugim
međunarodnim institucijama.

Radna skupina djelovat će na operativno-stručnoj
razini.

III.

Članovi Radne skupine su:

– predstavnik Ministarstva vanjskih poslova i
europskih integracija, predsjednik,

– predstavnik Ministarstva unutarnjih poslova,
član,

– predstavnik Ministarstva obrane, član,

– predstavnik Ministarstva pravosuđa, član,

– predstavnik Ministarstva financija – Carinske
uprave, član,

– predstavnik Ministarstva financija – Deviznog
inspektorata, član,

– predstavnik Ministarstva financija – Ureda za
sprječavanje pranja novca, član,

– predstavnik Ministarstva gospodarstva, rada i
poduzetništva, član,

– predstavnik Ministarstva mora, turizma,
prometa i razvitka, član,

– predstavnik Hrvatske narodne banke, član,

– predstavnik Državnog odvjetništva Republike
Hrvatske, član,

– predstavnik Obavještajne agencije, član,

– predstavnik Protuobavještajne agencije, član,

– predstavnik Državnog zavoda za nuklearnu
sigurnost, član i

– predstavnik Nacionalnog povjerenstva za
zaštitu zračnog prometa, član.

Predsjednik Radne skupine može, po potrebi,
uključiti u rad i predstavnike drugih nadležnih tijela.

U okviru djelokruga Radne skupine, svaki član
radne skupine posebice je zadužen za:

– koordinaciju mjera, u okviru svog resora,
glede provedbe obveza iz rezolucija Vijeća sigurnosti UN-a i međunarodnopravnih
dokumenata;

– pripremu i izradu, u okviru svog resora,
izvješća o pojedinim poduzetim aktivnostima i mjerama u svakom izvještajnom
razdoblju;

– prikupljanje podataka radi formuliranja
odgovora na pojedinačne upite Protuterorističkog odbora Vijeća sigurnosti
Ujedinjenih naroda, drugih međunarodnih institucija i zainteresiranih država.

IV.

Radna skupina djeluje pri Ministarstvu vanjskih
poslova i europskih integracija, koje:

– obavlja stručne i administrativne poslove za
Radnu skupinu;

– obavlja stručne poslove glede provedbe obveza
iz rezolucija Vijeća sigurnosti te mjera propisanih u međunarodnopravnim
dokumentima;

– obavlja stručne poslove, odnosno završne
pripreme izvješća Republike Hrvatske temeljem podloga koje, u skladu sa
smjernicama za izradu izvješća o primjeni rezolucija i međunarodnopravnih
dokumenata, pripremaju resorno nadležna državna tijela i podnose Radnoj
skupini;

– podnosi diplomatskim putem izvješća o
aktivnostima koje Republika Hrvatska poduzima u primjeni i provedbi rezolucija
Protuterorističkom odboru Vijeća sigurnosti Ujedinjenih naroda, te po potrebi i
drugim međunarodnim institucijama.

Komunikacija vezana uz neposrednu provedbu
obveza iz rezolucija i međunarodnopravnih dokumenata između nadležnih državnih
tijela Republike Hrvatske i stranih diplomatskih misija i konzularnih ureda,
odnosno međunarodnih organizacija, ostvarivat će se putem Ministarstva vanjskih
poslova i europskih integracija, osim ako posebnim međunarodnim ugovorom ili
drugim mehanizmima djelovanja za određeno područje iz djelokruga pojedinog
državnog tijela, nije utvrđen drugačiji put komunikacije.

V.

Ovom Odlukom stavlja se izvan snage Odluka o
osnivanju Međuresorske radne skupine za praćenje
nacionalne provedbe Rezolucije Vijeća sigurnosti Ujedinjenih naroda 1373 (2001)
o suzbijanju terorizma (»Narodne novine«, broj 104/2001).

VI.

Ova
Odluka stupa na snagu danom donošenja, a objavit će se u »Narodnim novinama«.

Klasa:
215-01/01-01/03

Urbroj: 5030109-05-1

Zagreb,
21. travnja 2005.

Predsjednik

**dr****. sc. Ivo Sanader**,
v. r.

Odluka, NN 54/2005-1045